Urmareste Modifică dimensiunea fontului: Play

Bucureşti, 10 sep /Agerpres/ - Procurorii DNA au luat joi măsura controlului judiciar pentru 60 de zile faţă de Cornel Vasile, comisar şef la Gardă Naţională de Mediu, Comisariatul Judeţean Ialomiţa, acuzat de efectuare de operaţiuni financiare, ca acte de comerţ, incompatibile cu funcţia.



Potrivit unui comunicat al DNA transmis joi AGERPRES, în perioada februarie - iunie, Cornel Vasile, concomitent cu exercitarea funcţiei publice de comisar şef la Gardă Naţională de Mediu - Comisariatul Judeţean Ialomiţa, a controlat, coordonat şi condus, prin intermediul unor persoane, activitatea a două societăţi comerciale, unde, de altfel, deţinea şi calitatea de asociat.



Cât se află sub control judiciar, acesta trebuie să respecte următoarele obligaţii: să se prezinte la organul de urmărire, ori de câte ori este chemat; să informeze de îndată cu privire la schimbarea locuinţei; să se prezinte la organul de poliţie conform programului de supraveghere; să nu depăşească limita teritorială a României, decât cu încuviinţarea prealabilă a procurorului competent, să nu exercite funcţia de comisar şef la Gardă Naţională de Mediu, Comisariatul Judeţean Ialomiţa, în exercitarea căreia a săvârşit fapta; să nu se apropie de persoanele menţionate în ordonanţa de dispunere a controlului judiciar şi să nu comunice direct sau indirect, pe nicio cale, cu acestea; să nu deţină, să nu folosească şi să nu poarte arme.



"Inculpatului i s-a atras atenţia că, în caz de încălcare cu rea-credinţă a obligaţiilor care îi revin, măsura controlului judiciar se poate înlocui cu măsura arestului la domiciliu sau măsura arestării preventive", precizează DNA.



În acest caz, procurorii DNA au efectuat joi percheziţii la biroul acestuia, dar şi în alte locaţii.



În cauză, procurorii beneficiază de sprijin de specialitate din partea Serviciului Român de Informaţii. AGERPRES/(AS - autor: Mădălina Cochinescu, editor: Georgiana Tănăsescu)